**6. a**

Dragi šestošolci!

Teden je naokoli in spet smo pred novim izzivom – novimi nalogami.

Upam, da vam jih ni preveč. Če pomislite, da imamo na teden 5 ur slovenščine, Pa še domače naloge … Seveda vas ne mislim obremeniti toliko, ne skrbite ☺! Virus očitno še ne dopušča, da bi se videli v živo. Žal. In če se vam zdi kdaj dela preveč, mi le pišite.

Nekateri mi pridno pošiljate kopije vašega dela; upam, da gre tako dobro tudi ostalim.

Kaj bomo delali ta teden? Navodila za zapise ostajajo enaka.

NAVODILA ZA DELO

* V delovnih zvezkih sledi podnaslov Zgodilo se je … na str. 40.

Poskušamo rešiti 1. nalogo (pri 1. b glagole podvijugajte); menim, da težav ne bo (drugače na koncu navodil poglejte rešitve, a jih, prosim, ne kar prepisujte. Potem dela naloge nek drug mojster in ne vi; vi pa boste ostali vajenci. Rešitve so namenjene kontroli! Nekateri vaši najbolj natančni sošolci so prejšnji teden med rešitvami odkrili napako, za kar so bili posebej pohvaljeni!)

Pri 2. nalogi so nekateri glagoli že podčrtani; a niso vsi, da vas ne bo begalo. Če ob podčrtane glagole pripišete osebo in število, prepis v razpredelnico ni potreben. Npr.: nad *je imela* napišete 3. os. ED.

b, c, č – le en od teh glagolov je v sedanjiku, in sicer odpelje. Ostali trije glagoli izražajo dejanja, ki so se že zgodila. Glagoli poimenujejo dejanja v preteklosti, zato so v pretekliku.

d – Kako ga tvorimo? *Odgovor 3: z glagoli sem, si, je, sva, sta, sta, smo, ste, so in glagolom na -l.*

e – *Glagoli v pretekliku imajo zloženo glagolsko obliko (torej so sestavljeni iz več kot ene besede).*

f – Ostali glagoli so (podvijugaj v besedilu*): je rekla, sem poklicala, je vprašala, si se pozanimala, je prikimala, sta se odpeljala, vstopila sta, je zamomljal, so se odprla, je poklicala, vstopila je, pozdravila, je rekel, sta čakala, verjamem, ste naredili, sta se nasmehnila, je pregledal, ugotovil, je zbolela, svetoval je, sta stopila, je dejal, smo premagali.*

g – *sem obiskala sva prišla smo premagali*

*si se pozanimala sta čakala ste naredili*

*je rekel sta se nasmejala so delali*

h – *Glagol ugotovil ob sebi nima glagola je, ker se navezuje na isto osebo kot prvi glagol v tej povedi (je pregledal), zato pomožnega glagola ne ponavljamo.* Ob rešitvi si zapišite klicaj.

*Zapis v zvezek*

GLAGOL – PRETEKLIK, PRIHODNJIK glej DZ str. 42–52

Preteklik (pretekli čas) je časovna oblika glagola, s katero povemo, da se je neko dejanje že zgodilo pred trenutnim govorjenjem ali pisanjem. Glagole v pretekliku tvorimo s pomožnim glagolom:

ED. DV. MN.

1. os. sem sva smo
2. os. si sta ste
3. os. je sta so

in glagolom na -l. Npr: sem delal, sta mislila, so govorili …

Takoj nato si preberite še jezikovni kotiček na str. 43. V zvezek pa še zapišemo:

Včasih se med prvo in drugo besedo glagola vrine kakšna druga beseda, zato moramo paziti, da glagol vseeno pravilno podčrtamo. (=podvijugamo)

Samostojno rešite 3. in 4. nalogo. Kontrola – poglej rešitve spodaj.

* Najprej si v zvezek spregajte glagola pisati in spati – tokrat v pretekliku; prvega za moški spol in drugega za ženski ter glagol govoriti v sedanjiku in pretekliku (m. sp.). Spet so vam lahko v pomoč zaimki. Potem delo preverite po rešitvah, da vidite, ali ste na pravi poti (= znate). Po reševanju se spet ocenite:

☺ 😐 ☹. Če vam ne gre, poskusite za vajo spregati še kak glagol (saj veste – tako kot pri sklanjanju – več vaje, več znanja).

Nato se lotimo še glagolov v prihodnjiku. Ker ga ves čas uporabljate pri govorjenju/pisanju, verjamem, da ne bo težko. Naslov smo v zvezek že zapisali, tako da le spustite vrstico in pišite naprej. Prepišite povedi in jih poskušajte sami dopolniti s pravilno obliko glagola.

Jutri \_\_\_\_\_\_\_\_\_\_\_\_\_\_\_\_\_(dobiti; jaz) novo kolo.

Šestošolci \_\_\_\_ letos \_\_\_\_\_\_\_ (končati) 6. razred.

Prijateljici \_\_\_\_\_\_\_\_\_\_\_\_\_\_\_ (srečati se) prihodnji teden.

Vam je šlo? Poglejmo:

*Jutri bom dobil novo kolo. (fantje)/Jutri bom dobila novo kolo. (dekleta) Šestošolci bomo/bodo letos končali 6. razred.*

*Prijateljici se bosta srečali prihodnji teden.*

Prihodnjik (prihodnji čas) je glagolska oblika, ki nam pove, da se bo neko dejanje zgodilo kasneje, po času govorjenja/pisanja. Tvorimo ga z glagolom v prihodnjiku (glej spodaj) in glagolom na -l. Včasih se med prvo in drugo besedo glagola vrine kakšna druga beseda, zato moramo paziti, da glagol vseeno pravilno podčrtamo.

ED. DV. MN.

1. os. bom bova bomo
2. os. boš bosta boste
3. os. bo bosta bodo

Za vajo v zvezek spregajte glagola pisati in spati še v prihodnjiku; prvega za moški in drugega za ženski spol. Spet so vam lahko ustno v pomoč zaimki.

*Rešitve:*

*ED. DV. MN.*

1. *os. bom pisal bova pisala bomo pisali*
2. *os. boš pisal bosta pisala boste pisali*
3. *os. bo pisal bosta pisala bodo pisali*

*bom spala bova spali bomo spale*

*boš spala bosta spali boste spale*

*bo spala bosta spali bodo spale*

Je šlo?

* Da ponovimo, spregajte še glagola hoditi, teči v vseh časih. Svoje delo preverite spodaj, pri rešitvah.

Kaj pa prihodnjik v DZ? Odpremo ga na strani 45. Preberite besedilo, ki govori o klovnih (imenovani Rdeči noski) v bolnišnici (1); in sicer o dogajanju, ki se šele bo zgodilo (2). Glagoli so v prihodnjiku. (3). 4. nalogo rešite v besedilo ter nato preverite svojo uspešnost. (*Rešitve: se bo zadrževal, se bosta ustavila, bo dala, zapisala (si) bosta, bo navezal, bo, bodo zabavali, bo imelo, (ne) bodo ovirali, se bodo posvetili, se bo odločil, bo sprejel, bo opravil, bo zmeril, delal (bo že v prvem delu), bo sledila.)* 5. nalogo spustimo. Prihodnjik ima en glagol z dvema deloma. (6) 7., 8. in 9. nalogo naredite sami in v rešitvah preverite svoje odgovore.

Preberite še pravopisni opomnik na str. 48, pa smo.

* Še zadnja naloga: iz zadnjega odstavka besedila L. Suhodolčan: *Stopinje po zraku* kar na to, neumetnostno, stran izpišite glagole. Določite jim čas. Enega od glagolov spregajte za vajo.

Ko ste z delom gotovi, si lahko oddahnete od slovničnega dela.

Za ta teden bo dovolj, kajne?

*Pazite nase, ostanite zdravi,*

*vaša ga. Mojca*

Rešitve

1. naloga, str. 40,41

*a)**Odlomek besedila govori o ukrepih pri potovalni bolezni/tem, kako lahko zmanjšamo občutljivost za potovalno bolezen./kaj lahko storimo, da zmanjšamo občutljivost za potovalno bolezen./katere ukrepe moramo izvajati, da zmanjšamo občutljivost za potovalno bolezen.*

*b) zmanjšamo, imamo, se odločimo, nastavimo, sedimo, moramo, se ne obračamo, sedimo, se čuti, ne beremo, ne jemo, priporočajo, grizljamo (besedico ne lahko izpuščamo)*

*c)**Občutljivost za potovalno bolezen lahko zmanjšamo z mnogimi ukrepi.*

*č)**število, čas, osebo*

*d) C V 1. osebi množine.*

*e)**Glagol v 3. osebi ednine: se čuti*

*Glagol v 3. osebi množine: priporočajo*

*f)**Pravilna oblika glagola:**zmanjšata, sedi, imava, grizljaš*

*g)**Glagoli v besedilu so v sedanjiku.*

3., 4. naloga str. 44

*3. naloga: a) sega, niso poznali, so se zavedali, uporabijo, se razvije, so bili, so zapustili, poznamo, so prišli, spoznali so*

*b) Glagoli v sedanjiku: sega, uporabijo, se razvije, poznamo*

*Glagoli v pretekliku: niso poznali, so se zavedali, so bili, so zapustili, so prišli, spoznali so*

*c)**Trditev drži saj sta dva glagola v ednini (sega, se razvija), ostali glagoli pa so v množini (, medtem ko nobenega glagola ni v dvojini).*

*Trditev ne drži, saj je le en glagol v 1. osebi (poznamo), vsi ostali pa so v 3. osebi.*

*4. naloga: Uporaba rastlin je segala že globoko v zgodovino. Na osnovi teh spoznanj se je razvilo pravo zeliščarstvo. Iz ljudskega izročila smo poznali veliko nasvetov za uporabo zdravilnih zelišč.*

*\_\_\_\_*

*Pomnite: Zaimke sem vam pripisala v oklepaju, za pomoč. Niso del glagola. Vi jih ne pišite, lahko pa si z njimi ustno pomagate.*

*(jaz) sem pisal (midva) sva pisala (mi) smo pisali*

*(ti) si pisal (vidva) sta pisala (vi) ste pisali*

*(on) je pisal (onadva) sta pisala (oni) so pisali*

*(jaz) sem spala (medve) sva spali (me) smo spale*

*(ti) si spala (vedve) sta spali (ve) ste spale*

*(ona) je spala (onedve) sta spali (one) so spale*

*(jaz) govorim (midva) govoriva (mi) govorimo*

*(ti) govoriš (vidva) govorita (vi) govorite*

*(on) govori (onadva) govorita (oni) govorijo*

*(jaz) sem govoril (midva) sva govorila (mi) smo govorili*

*(ti) si govoril (vidva) sta govorila (vi) ste govorili*

*(on) je govoril (onadva) sta govorila (oni) so govorili*

*\_\_\_\_\_*

*Glagol hoditi, m. sp.*

*Sedanjik:* *hodim hodiva hodimo Preteklik: sem hodil sva hodila smo hodili*

*hodiš hodita hodite si hodil sta hodila ste hodili*

*hodi hodita hodijo je hodil sta hodila so hodili*

*Prihodnjik: bom hodil bova hodila bomo hodili*

*boš hodil bosta hodila boste hodili*

*bo hodil bosta hodila bodo hodili*

*Glagol teči, ž. sp.*

*Sedanjik: tečem tečeva tečemo Preteklik: sem tekla sva tekli smo tekle*

*tečeš tečeta tečete si tekla sta tekli ste tekle*

*teče tečeta tečejo je tekla sta tekli so tekle*

*Prihodnjik: bom tekla bova tekli bomo tekle*

*boš tekla bosta tekli boste tekle*

*bo tekla bosta tekli bodo tekle*

***\_\_\_\_\_***

*Rešitve po DZ do vključno 6. naloge imate zapisane.*

*7. naloga: v obvestilu – Glagoli so v prihodnjiku, ker sporočevalec obvešča naslovnika, kdaj/kje se bo nekaj zgodilo.*

*8. naloga*

|  |  |  |  |
| --- | --- | --- | --- |
|  | *Ednina* | *Dvojina* | *Množina* |
| *1.* | *bom opravil* | *bova opravila* | *bomo opravili* |
| *2.* | *boš opravil* | *bosta opravila* | *boste opravili* |
| *3.* | *bo opravil* | *bosta opravila* | *bodo opravili* |

*9. naloga*

*a) Glagoli iz prvega dela povedi: se ne bo udeležil, ne ve, ne verjamejo, ne bodo motili,*

*ne vedo (lahko imate podvijugano brez ne)*

*Glagoli iz drugega dela povedi: se počuti, bo prišel, je zbolel, si bo opomogel, bo uspelo*

*b) – Prvi glagoli imajo ob sebi nikalnico ne, drugi pa so v trdilni obliki.*

*– Glagoli v obeh okvirčkih so v 3. osebi.*

*c) Besedico ne pišemo ločeno od glagola./Glagol in besedico ne pišemo narazen.*

*č) nebo uporabite kot samostalnik, ne bo je zanikani glagol*

*d) Zjutraj noče sinu izmeriti vročine.*

*Sosedovi otroci niso že ves teden bolni.*

***\_\_\_\_\_***

*Glagoli so: obrnila sta se – pret., bo pripeljala – prih., sta prehodila – pret., sta se ozrla – pret., nista si mogla (razložiti – pret. ), sta odkrila – pret., sta preživela – pret.*